text: Syddanskere er de næststørste vejsvin
  01 februar 2011 kl. 11.50
  Syddanskerne er de næststørste vejsvin i Danmark, viser en opgørelse fra Vejcenter Syddanmark.
  Vejcentrets folk måtte sidste år rykke ud 1450 gange til tabte lydpotter, dækrester, kofangere eller andet tabt gods på landeveje og motorveje. 
  Kun på de københavnske veje bliver der tabt flere ting. Her rykkede vejfolkene ud 1541 gange. 
  På tredjepladsen ligger århusianerne - og østjyderne - med 826 tilfælde.
  -
  
  Kunne bruge penge anderledes
   Vi bruger mange ressourcer på at rykke ud, og de penge kunne vi godt have brugt anderledes, fortæller afdelingsleder fra Vejcenter Syddanmark, Albert Nielsen til DR Syd.
  Der er dog en naturlig forklaring på, at syddanskere taber mere. Trafikken er simpelthen tættere.
  
  Trafikale knudepunkter
  - Vi har både E 45 over Fyn, ned mod grænsen og E 20 mod Esbjerg, som har nogle trafikale knudepunkter. Og tætheden af trafikken hænger ofte sammen med antallet for det tabte gods, forklarer Albert Nielsen, der dog mener, at der er rigelig plads til forbedringer.
  